Koronavirusepidemian huippu alkaa olla lähellä Espanjassa

Espanjalaisen Gregorio Marañon -sairaalan työntekijöitä. Zumawire.com/mvphotos

Iltalehti listaa päivä päivältä, miten koronavirus vaikuttaa eri puolilla maailmaa. Aiempia päiväseurantoja pääset lukemaan täältä (11.–18.3.) ja täältä (31.12.–10.3.).

––– 31.3.2020 –––

Vuorokaudessa 100 000 uutta tartuntaa

Johns Hopkinsin yliopiston koronaviruslaskuri rapsahti jälleen uudelle satatuhatluvulle, kun tiistainen tilanne kirjattiin 801 400 varmistettuun tautitapaukseen. Pandemian kiihtyvä vauhti tulee hyvin esille, kun muistaa, että 700 000:n ”haamuraja” meni rikki vasta eilen.

Samalla kannattaa kuitenkin huomioida myös, että taudista parantuneiden määrä (172 657) nousi uuteen ennätykseensä. Ylivoimaisesti eniten koronavirustartuntoja on Yhdysvalloissa (164 610).

Myös Ruotsin tilanne alkaa näyttää huolestuttavalta. Edellisen vuorokauden aikana peräti 34 ihmistä menehtyi COVID-19-tautiin. Ruotsissa on nyt jo 180 koronaviruskuollutta.

Espanjan epidemian painopiste siirtymässä Kataloniaan

Espanjan koronavirukseen kuolleiden määrät jatkoivat edelleen kasvuaan. Viimeisen 24 tunnin aikana Espanjassa on todennettu 849 koronaviruskuolemaa ja uusia tartuntoja 9222. Tartuntoja koko maassa on nyt jo 95 000 ja kuolleita COVID-19:ään 8189.

Epidemian painopiste on El Mundon mukaan siirtymässä Kataloniaan, jossa on kuollut vuorokauden aikana 262 ihmistä. Uhrimäärä on korkein Kataloniassa sitten kriisin alun.

Tartunnan saaneiden määrä on myös kasvanut Kataloniassa eksponentiaalisesti. Toissa päivänä uusia tartuntoja oli 1131 ja nyt 2616. Kaikkiaan tartunnan saaneita Kataloniassa on 18773 ja kuolleita 1672.

Yhdysvalloissa yli 3 000 kuollut koronaan

Yhdysvalloissa koronan takia on kuollut ainakin 3 003 ihmistä, kertoo CNN. Yhdysvalloissa on todettu ainakin 160 698 tartuntaa.

Koronan takia on kuollut nyt enemmän ihmisiä kuin WTC-torni-iskuissa 11. syyskuuta 2001. Iskussa kuoli Washington Postin mukaan 2 996 ihmistä.

Luvut ovat synkkiä myös muualla.

Italiassa kuolleita on CNN:n mukaan 11 591 ja Espanjassa 7 716.

Kiinan uhriluku on 3 305 ja Ranskan 3 024.

Lääkejätti aloittamassa rokotetestit ihmisillä

Yhdysvaltalainen lääkejätti Johnson & Johnson ilmoittaa, että se on valinnut koronavirusta vastaan rokotteen, jota se on valmis testaamaan ihmisillä viimeistään syyskuussa.

Yhtiön mukaan rokote olisi valmis hätäkäyttöön parhaimmassa tapauksessa ensi vuoden alussa.

Johnson & Johnson on sopinut miljardin dollarin investoinnista rokotteen kehittämiseksi Yhdysvaltain hallinnon alaisen lääkekehityksestä vastaavan viranomaisen kanssa.

USA lähettää tarvikkeita Italiaan

Yhdysvallat aikoo lähettää lääkintätarvikkeita Italiaan ja myöhemmin niin Ranskaan kuin Espanjaankin. Donald Trump ilmoitti asiasta maanantaina.

– Aiomme lähettää sadan miljoonan dollarin arvosta tavaroita, kirurgisia ja lääketieteellisiä tavaroita Italiaan, Trump sanoi.

Trump ei kertonut juuri tarkempia yksityiskohtia avustuksesta.

Koronavirus on koetellut Italiaa Euroopan valtioista pahimmin. Noin 12 000 ihmistä on kuollut virukseen seurauksena. Myös Ranskassa ja Espanjassa on kuollut useita tuhansia.

––– 30.3.2020 –––

Koronaviruspotilaita varten fysioterapiajumppasaliin pystytetty teho-osasto Italiassa Bresciassa. EPA/AOP

Italia pysyy ”suljettuna” ainakin 12. huhtikuuta saakka

Italian hallitus ilmoitti maanantaina illalla, että liikkumisrajoituksia pidennetään. Ne pysyvät voimassa ainakin pääsiäiseen asti, 12. huhtikuuta saakka. Karanteenimääräyksiä oli tarkoitus lieventää tämän viikon perjantaina.

Italiassa on ollut tiukat liikkumisrajoitteet voimassa nyt kolme viikkoa.

– Kolmen viikon sulkeminen on ollut taloudellisesti erittäin raskasta, sanoi Italian pääministeri Giuseppe Conte.

– Sulkeminen ei voi jatkua kovin pitkään. Mutta rajoitusten purkaminen täytyy tehdä asteittain, sanoi Conte.

Maassa on kuollut 11 591 ihmistä koronaviruksen seurauksena.

Ruotsin johtava epidemiologi Anders Tegnell kertoi maanantaina jälleen synkistä koronavirusluvuista. ALL OVER PRESS

Ruotsissa 146 kuollutta

Ruotsissa on nyt yhteensä 146 koronavirukseen kuollutta, mikä tarkoittaa, että edellisen vuorokauden aikana uhreja tuli 36 lisää. Tartuntamäärä maassa ylitti maanantaina 4000 tapauksen rajan.

Ruotsin rajoitustoimet ovat tähän saakka olleet varsin maltillisia moniin muihin maihin verrattuna. Nyt viranomaiset suosittelevat kuitenkin ruotsalaisia jättämään pääsiäisen ajan matkat tekemättä.

Epidemian vaikutukset alkavat näkyä rajusti myös Ruotsin taloudessa. Ruotsin työvoimatoimiston tuoreiden lukujen mukaan lähes 37 000 ihmistä on asetettu maassa irtisanomisuhan alle maaliskuun aikana. Luvut ovat historian korkeimmat, työnvälityksen johtava analyytikko Annika Sundén kertoo. Normaalisti irtisanomisuhkaan joutuu kuukausittain noin 3000 ihmistä.

Espanjassa jo enemmän sairastuneita kuin Kiinassa

Espanjalaiset ovat hakeneet lohtua maan hätätilakeskuksen johtajan Fernando Simónin rauhallisista televisioesiintymisistä. AOP

Espanjan koronatilanne ei helpota. Maanantaina julkaistujen numerojen mukaan COVID-19-tautiin kuolleiden määrä kasvoi yli 800 hengellä kaikkiaan 7 340:een.

Menehtyneissä maa on selvä tilastokakkonen Italian jälkeen. Sairastuneita on nyt 85 195, mikä tarkoittaa Espanjan ohittaneen pandemian syntypaikka Kiinan myös siinä tilastossa.

Kansalaisten tulevaisuususkoa koettelee erityisesti se, että rauhoittavasti televisiossa esiintynyt terveysministeriön hätäkoordinaattori Fernando Simón on julkaissut tiedon omasta sairastumisestaan. 57-vuotias Simón on arvostettu epidemiologi ja hän on johtanut Espanjan hätätilakeskusta sen perustamisesta lähtien.

Itävalta: Kaikki hotellit kiinni

Itävalta määräsi maanantaina kaikkia hotelleja sulkemaan ovensa.

Samalla kasvosuojaimen käytöstä tulee pakollinen supermarketeissa asioitaessa. Kasvosuojaimia aletaan jakaa keskiviikosta alkaen.

Maailmassa yli 700 000 tartuntaa

Koronavirustartuntojen määrä maailmassa on ylittänyt 700 000, kertoo The Washington Post.

Lukema perustuu Johns Hopkins -yliopiston kartoitukseen. Todellisuudessa luku lienee kuitenkin huomattavasti suurempi rajallisten testausmäärien vuoksi.

Kartoituksen mukaan kuolonuhreja on reilut 34 000, ja parantuneita noin 150 000.

Trump: Pandemian huippu kahden viikon päässä

Yhdysvaltain presidentti Donald Trump arvioi Valkoisen talon tiedotustilaisuudessa, että koronaviruksen kuolleisuus saavuttaa huippunsa Yhdysvalloissa kahden viikon päästä.

Trump kertoi myös pidentävänsä maan eristäytymismääräyksiä huhtikuun loppuun saakka. Presidentin mukaan Yhdysvallat on matkalla kriisistä toipumiseen kesäkuuhun mennessä, kun aiemmin tavoite oli asetettu pääsiäiseen.

––– 29.3.2020 –––

Yhdysvalloissa odotettavissa kylmäävät luvut

Yhdysvalloissa voidaan odottaa miljoonia koronavirustartuntoja sekä jopa 200 000 kuolonuhria, varoittaa Yhdysvaltojen koronavirustaistelun johtava tieteellinen neuvoja, immunologi Anthony Fauci.

Fauci yksi Valkoisen talon koronavirustyöryhmää johtavista jäsenistä. Hän on toiminut National Institutes of Healthin alaisen kansallisen allergia- ja infektiotautien instituutin pääjohtajana marraskuusta 1984 lähtien.

Fauci nousi näkyvään rooliin oikomalla joitakin presidentti Donald Trumpin väitteitä taudin leviämisestä.

Koronavirus koettelee Yhdysvalloissa erityisesti New Yorkin osavaltiota. AOP

Sunnuntaina Yhdysvalloissa on todettu yli 2 300 uuden koronaviruksesta johtuvan COVID-19-taudin aiheuttamaa kuolemaa. Näistä 965 raportoitiin New Yorkin osavaltiossa. Varhain sunnuntaiaamuna Suomen aikaa Trump tviittasi, etteivät hänen aikaisemmin esittämät New Yorkin eristystoimet ole tarpeen.

Yhteensä tartuntatapauksia on todettu Yhdysvalloissa yli 130 000.

Italian luvut synkkenevät edelleen

Italiassa koronavirukseen kuolleiden määrä kasvoi sunnuntaina 756:lla ihmisellä. Kuolleita on nyt yhteensä 10 779, kertoo uutistoimisto Reuters.

Italian synkimmät päivät ovat tähän mennessä olleet tämän viikon perjantai, jolloin kuolleita oli 919 ja lauantai, jolloin kuoli 889 ihmistä.

Varmistettujen tartuntojen määrä kasvoi eilisestä ollen sunnuntaina 97 689.

Sairaalan työntekijä Padovassa Italiassa valmistautui ottamaan vastaan potilaita. Massimo Bertolini

Britanniassa varoitetaan poikkeusolojen kestävän

Britannian terveysviranomaiset varoittavat maan kansalaisia poikkeusolojen kestosta, kertoo uutistoimisto AFP. Britanniassa arvioidaan, ettei elämä palaudu normaaliksi puolessa vuodessa tai pidemmässäkään ajassa.

Poikkeusolojen tarpeellisuutta arvioidaan aina kolmen viikon välein. Jos koronaviruksen takia tehtyjä rajoituksia puretaan liian nopeasti, voi epidemia jälleen pahentua.

Saksan terveydenhuollon kantokyky koetuksella

Saksan terveydenhuoltojärjestelmä voi joutua koronaviruksen vuoksi samankaltaisiin ongelmiin kuin ne, joita esimerkiksi Italia kokee parhaillaan. Näin arvioi Saksan kansallisen tartuntatautilaitoksen johtaja Lothar Wieler Frankfurter Allgemeine Zeitung -lehden haastattelussa.

– Järjestelmän kapasiteetti ei riitä, se on selvää. Meidän täytyy varautua siihen, että potilaita tulee olemaan enemmän kuin hengityskoneita, Wieler sanoo lehdelle.

Juuri pula hengityskoneista ja -suojaimista on aiheuttanut haasteita Italian pahoin kuormittuneessa terveydenhuollossa.

Koronaviruksen kuolinprosentti on pysynyt Saksassa varsin maltillisena moniin muihin maihin verrattuna. Wielerin mukaan tämä on seurausta ahkerasta testaamisesta, mutta hän varoittaa samalla tautiaallon olevan maassa vasta alussaan. Hänen mukaansa rajoitustoimenpiteiden toimivuutta voidaan arvioida aikaisintaan pääsiäisen jälkeen.

Saksassa on maailman viidenneksi eniten koronavirustartuntoja, vajaat 60 000 kappaletta. Taudin kuolinuhreja maassa on reilut 450.

Saksassa testataan mahdollisia koronavirustartuntoja ahkerasti. Kuva drive-in-testausasemalta Nürtingenista. ALL OVER PRESS

Espanjan talous pysäytetään

Espanjan pääministeri Pedro Sánchez kertoi lauantai-iltana harvinaisesta päätöksestä. Hallitus hyväksyy virallisesti sunnuntaina ehdotuksen, jonka myötä koko Espanjan talous pysäytetään.

Käytännössä se tarkoittaa sitä, että ainoastaan yhteiskunnan kannalta välttämättömissä ammateissa työskentelevät saavat mennä töihin. Kaikkien muiden täytyy pysyä kotioloissa.

El Paísin mukaan pysäytyksellä halutaan turvata välttämättömissä ammateissa työskentelevien terveys. Aiemmin on kerrottu, että Espanjassa noin 12 prosenttia COVID-19-tartunnan saaneista työskentelee terveydenhuoltoalalla.

Sánchezin mukaan uusi kielto astuu voimaan maanantaina 30. maaliskuuta ja jatkuu huhtikuun 9. päivään asti.

Koronavirustartuntoja on todettu tähän mennessä Espanjassa jo lähes 79 000, ja kuolleita on jo yli 6 500. Lukemat kasvavat päivittäin ennätysvauhdilla: sunnuntaina ilmoitettiin jälleen suurimmasta uhriluvusta, 838 koronavirukseen kuolleesta vuorokaudessa.

Maan hätätilaa jatkettiin jo aiemmin huhtikuun 12. päivään asti.

Espanjan pääministeri Pedro Sánchez kertoi tiukennetusta liikkumiskiellosta lauantai-iltana. EPA / AOP

Australia rajaa kokoontumisia

Australia rajaa julkisten kokoontumisten osallistujamäärät korkeintaan kahteen henkilöön. Pääministeri Scott Morrison kertoi rajoituksesta sunnuntaina.

Samalla Morrison kehotti australialaisia välttämään tarpeetonta ulkona liikkumista sekä erityisesti yli 70-vuotiaita kansalaisia pysymään karanteenissa.

Lisäksi talousvaikeuksiin ajautuneiden vuokralaisten häädöt keskeytetään Australiassa kuudeksi kuukaudeksi.

Australian pääministeri Scott Morrison. ALL OVER PRESS

Yhdysvallat sanoi ei alueiden eristämiselle

Yhdysvaltain presidentti Donald Trump tviittasi lauantai-iltana Suomen aikaa, että harkitsee pahojen korona-alueiden, New Yorkin, New Jerseyn ja Connecticutin eristämistä muusta valtiosta.

Varhain sunnuntaiaamuna Suomen aikaa Trump kuitenkin tviittasi, etteivät eristystoimet ole tarpeen. Sen sijaan Trump on pyytänyt terveysviranomaisia antamaan ”vahvan matkustusvaroituksen” alueita koskien.

––– 28.3.2020 –––

Alle yksivuotias vauva kuoli Yhdysvalloissa

Chicagossa Yhdysvalloissa on todettu ensimmäinen koronaviruksen aiheuttama vauvaikäisen kuolintapaus.

– Koskaan aiemmin ei ole ollut vauvaikäisen COVID-19 -kuolintapausta. Meneillään on täysi tutkimus kuolinsyyn selvittämiseksi, Illinois’n terveydenhuoltolaitoksen johtaja Ngozi Ezike sanoi CNN:n mukaan.

CNN:n mukaan Kiinassa on todettu aiemmin alle yksivuotiaan koronaviruksen aiheuttamaa tautia sairastaneen lapsen kuolema, mutta kyseisellä lapsella oli ollut myös muita sairauksia.

Italiassa yli 10 000 kuollutta

Italiassa koronavirukseen oli lauantaihin mennessä kuollut yli 10 000 ihmistä, kertoo uutistoimisto Reuters. Lauantaina uusia kuolemantapauksia ilmoitettiin 889. Päivä on lukujen valossa yksi Italian surullisimmista.

Vahvistettujen koronavirustartuntojen määrä nousi Italiassa lauantaina 92 472 tapaukseen. Italiassa yli 12 000 ihmisen on kerrottu toipuneen koronaviruksen aiheuttamasta sairaudesta.

Italiassa koronaan kuolleita on enemmän kuin missään muualla. Toiseksi eniten kuolleita on Espanjassa, jossa kuolleita on yli 5 800 kappaletta.

Venäjä sulkee rajat

Venäjä sulkee rajansa. Kuvituskuva Suomen ja Venäjän rajavyöhykkeeltä Lapista. ALL OVER PRESS

Venäjä sulkee rajansa maanantaista 30. maaliskuuta alkaen, kertoo uutistoimisto Reuters. Hallinnon määräys tulee voimaan kaikilla tie-, raide- ja jalankulkuliikenteen rajanylityspaikoilla sekä Venäjän merirajoilla.

Sääntöön on myös joitakin poikkeuksia. Esimerkiksi venäläiset diplomaatit ja rahtia kuljettavat rekat pääsevät edelleen rajan yli.

Jo aiemmin Venäjä on muun muassa lopettanut kaikki kansainväliset lennot ja julistanut seuraavan viikon kaikille palkalliseksi lomaviikoksi.

Ruotsissa yli 100 kuollutta

Ruotsissa koronavirukseen kuolleiden määrä ylitti lauantaina sadan ihmisen rajan. Kuolonuhreja on länsinaapurissa nyt yhteensä 102.

Aftonbladetin mukaan useita ambulanssihoitajia ja -lääkäreitä on sairastunut koronavirukseen Tukholman alueella. Yhtä sairastuneista akuuttilääkäreistä hoidetaan tehohoidossa. Peräti kymmenen prosenttia Suur-Tukholman alueen ambulanssihenkilöstöstä on joutunut korona-altistumisen vuoksi kotikaranteeniin.

Koronavirus iski ambulanssihenkilöstöön Suur-Tukholman alueella. Kuvituskuva. ALL OVER PRESS

Espanjassa taas synkin päivä

Espanjassa on kuollut vuorokauden aikana 832 ihmistä koronavirukseen. Se on jälleen uusi ”ennätys” päivittäisten uhrien määrässä, kertovat maan terveysviranomaiset.

Perjantaina vuorokaudessa kuolleiden määräksi ilmoitettiin Espanjassa 769 ja torstaina 655. Kaikkiaan kuningaskunnassa on todettu 5 690 koronaviruskuolintapausta.

Tartuntamäärä hyppäsi päivässä

Koronavirustartuntojen määrä maailmassa kasvoi sadalla tuhannella vain päivässä. Lauantaiaamuna tartuntamäärä oli reilut 601 000, kun 500 000 tapauksen raja ohitettiin vasta perjantaina.

Yhdysvalloista tuli varhain lauantaina Suomen aikaa ensimmäinen valtio, jossa on yli sata tuhatta koronavirustartuntaa, kertoo The Washington Post.

Jo torstaina Yhdysvalloista tuli valtio, jossa on eniten koronavirustartuntoja maailmassa.

––– 27.3.2020 –––

Trump velvoitti autofirman tekemään hengityslaitteita

Yhdysvaltojen presidentti Donald Trump on ottanut käyttöön Korean sodan aikaan säädetyn lain ja velvoittanut autoyhtiö General Motorsin valmistamaan hengityslaitteita koronaviruspotilaiden hoitoon. Asiasta kertoo Washington Post.

Tätä ennen hän oli jakanut useita tviittejä, joissa hän syytti General Motorsia hidastelusta ja vaati myös Fordia valmistamaan hengityslaitteita.

USA:n historiallinen avustuspaketti hyväksyttiin

Donald Trump otti käyttöön Defence Production Act -lain. EPA/AOP

Yhdysvalloissa edustajainhuone on hyväksynyt ja presidentti Donald Trump allekirjoittanut historiallisen 2 biljoonan (2 000 000 000 000) dollarin avustuspaketin koronapandemian seurauksien lieventämiseksi. Kyseessä on Yhdysvaltojen historian suurin avustussumma.

Avustuspakettiin kuuluu CNN:n mukaan suoraan yksityishenkilöille lähetettäviä rahasummia, työttömyysturvan merkittäviä laajennuksia, rahoitusta sairaaloille ja sairaanhoitopalvelujen tarjoajille sekä tukea pienyrittäjille. Koronaviruksen rokottamille yrityksille myönnetään 500 miljardin dollarin verran lainoja.

Paketti meni läpi senaatissa aiemmin tällä viikolla.

Italiassa yli 9 000 kuolemaa

Italiassa on saavutettu jälleen synkkä rajapyykki. Koronaviruksella on Italiassa perjantain tietojen mukaan 9 134 kuolonuria.

Perjantaina vahvistettiin AFP:n mukaan 969 uutta kuolemantapausta. Näistä 50 on kuolemantapauksia, joita ei edellispäivänä rekisteröity.

Italiassa on enemmän koronatartuntoja kuin Kiinassa. EPA/AOP

Kyseessä on joka tapauksessa suurin uhriluku päivän aikana, joka on nähty missään päin maailmaa koko pandemian aikana.

Italiassa on nyt myös vahvistettu enemmän koronavirustartuntoja kuin Kiinassa, josta pandemia on saanut alkunsa. Asiasta kertoo Reuters.

Espanjan kriisi syvenee ennätystahtia

Koronakriisi kiristää otettaan Espanjasta. Perjantaina julkaistut luvut näyttävät ennätyksellistä 769 kuollutta viimeisen vuorokauden aikana. Kaikkiaan Espanjassa on COVID-19-tautiin menehtynyt jo 4 858 ihmistä. Kuningaskunnassa on vahvistettu 64 059 koronadiagnoosia.

Maan kriisiä syventää myös se, että hallituksen pikavauhtia ja ylihinnalla Kiinasta hankkimat 50 000 koronatestiä ovat osoittautuneet viallisiksi. Kiinan suurlähetystön mukaan kyseisellä yrityksellä ei edes ollut koronatestien valmistamiseen tarvittavia lupia.

Ranskassa lähes 2 000 kuolemaa

Italian ja Espanjan jälkeen Ranskassa on Euroopan pahin tilanne koronaviruksen suhteen.

Torstaina Ranskan viranomaiset ilmoittivat 299 uudesta kuolemasta. Koronan takia Ranskassa on nyt kuollut 1 995 ihmistä, kertoo AFP.

Tilastoissa ovat mukana ainoastaan kuolemat sairaaloissa. Viranomaisten mukaan tilastoja saadaan lähiaikoina myös hoivakodeista, jolloin kuolonuhrien määrä todennäköisesti kasvaa merkittävästi.

Saksa ottaa tehohoitopotilaita Italiasta ja Ranskasta

Saksa on tarjonnut 63 tehohoitopaikkaa koronapotilaille, joita lennätetään Italiasta ja Ranskasta. Asiasta kertoi Saksan ulkoministeri Heiko Maas Spiegelin mukaan.

Perjantaina ulkoasianministeriön tiedottaja sanoi, että Saksan osavaltiot aikovat ottaa vastaan 123 tehohoitoa vaativaa koronapotilasta.

Ruotsi kiristää toimia

Ruotsissa yli 50 henkilön julkiset kokoontumiset kielletään koronaviruksen takia. Aiemmin vain yli 500 ihmisen kokoontumiset ovat olleet kiellettyjä. Muutokset tulevat voimaan sunnuntaina.

Kiristyneistä toimista ilmoitti Ruotsin pääministeri Stefan Löfven tiedotustilaisuudessa perjantaina, kertoo esimerkiksi Expressen. Kiellon rikkomisesta voi saada sakkoja tai vankeustuomion.

Perjantaihin mennessä koronavirustartunnan takia on Ruotsissa kuollut 92 ihmistä, ja vahvistettuja tartuntoja on 3 046.

Ravintolassa Tukholman keskustassa riitti torstaina asiakkaita koronaviruksesta huolimatta. EPA/AOP

Australia pakottaa kaikki ulkomailta maahan palanneet hotelleihin

Australiassa kaikkia maahan palanneita on tähän asti käsketty asettamaan itsensä kotikaranteeniin kahdeksi viikoksi.

Karanteeni on ”vuotanut” ja pääministeri Scott Morrison ilmoitti perjantaina, että jokainen lentokoneella maahan saapuva henkilö eristetään hotelliin kahdeksi viikoksi siihen kaupunkiin, mihin kone laskeutuu.

Kaikki ulkomailta Australiaan saapuvat ihmiset viedään suoraan hotelleihin karanteeniin kahdeksi viikoksi. EPA/AOP

Karanteeni on ”ei-vapaaehtoinen” ja ihmiset eivät voi siis mennä kotikaupunkiinsa, jos lentokone on tullut eri kaupunkiin. Määräys astuu voimaan lauantaina.

Pääministeri Morrisonin mukaan maan noin 3 000 koronavirustartunnasta kaksi kolmannesta on tullut kotiin palaavien australialaisten mukana.

Yhdysvallat ohitti Kiinan tartuntojen määrässä

Manhattanin kuuluisa Fifth Avenue on tyhjentynyt täysin koronaviruspandemian takia. AOP

Yhdysvalloista tuli ensimmäinen maa, joka ohitti Kiinan koronatartuntojen määrässä. Pitkään näytti, että Italia saisi kunnian ohittaa epidemian syntypaikka sen keskuksena, mutta lopulta Yhdysvaltojen tilanne heikkeni paljon nopeammin.

Johns Hopkinsin yliopiston tilastojen mukaan Yhdysvalloissa oli perjantaina 85 991 tartunnan saanutta. Kiinan lukema on pysynyt pitkään reilussa 81 000:ssa, joten Italiakin (80 589) ohittanee sen lähipäivinä.

Yhdysvalloissa uusin ongelma pesii New Orleansissa, jossa pidettiin suuri Mardi Gras -juhla vielä helmikuun lopulla. Maailmassa on nyt yli puoli miljoonaa (532 692) sairastunutta.

––– 26.3.2020 –––

Radiokanava: Espanjan koronakuolemista kolmannes hoivakodeissa

Espanjassa hoivakodeissa on kuollut 1 307 ikääntynyttä ihmistä koronaan, kertoo Madridissa toimiva radiokanava Cadena Ser Reutersin mukaan.

Tämä on suunnilleen kolmannes kaikista Espanjan koronakuolemista.

Kanavan mukaan pelkästään Madridin alueella hoivakodeissa olisi kuollut 855 ihmistä koronatartunnan takia.

Espanjan hallitus sanoi, että se ei voi vahvistaa lukuja, koska tietojen kerääminen hoivakodeista on vielä kesken. Madridin alueen hallituksen mukaan luvut eivät ole ”virallista dataa”. Madrid lupasi myöhemmin julkaista virallisia tietoja.

Hoivakoti Cajarissa eteläisessä Espanjassa, jossa ainakin kymmenen asukasta on kuollut koronavirukseen. EPA/AOP

Kiina sulkee rajat ulkomaalaisilta

Kiina on ilmoittanut, että se sulkee rajat ulkomaiden kansalaisilta viikonloppuna. Asiasta kertoo AFP.

Kiinassa asuvat ulkomaalaiset, joilla on voimassa oleva viisumi, eivät pääse palaamaan Kiinaan lauantain jälkeen. Kiinan mukaan kyseessä on väliaikainen toimenpide.

Lisäksi Kiinasta lähtevien lentojen määrää rajoitetaan rajusti. Sekä kiinalaiset ja ulkomaiset lentoyhtiöt saavat lentää vain yhden lennon viikossa.

Kiina ei ole enää kahteen päivään ilmoittanut uusista maan sisäisistä tartunnoista. Sen sijaan ulkomailta on Kiinan viranomaisten mukaan tuotu yli 500 tartuntaa.

Ruotsin luvut: 66 kuolemaa, 2 806 tartuntaa

Ruotsissa on torstaihin mennessä vahvistettu 66 koronakuolemaa ja 2 806 tartuntaa.

Edellispäivästä kuolemien määrä kasvoi 24:llä, kertoo Dagens Nyheter.

Tehohoitoa saa nyt tai sitä on saanut kaksi sataa ihmistä.

Suurin osa kuolemista on Tukholman alueella. Tukholmassa kuolemien määrä kasvoi vähemmän kuin edellisenä päivänä. Uusia kuolemantapauksia oli torstaina kuusi, kun niitä oli edellisenä päivänä 18, kertoo Aftonbladet.

Italiassa tartunnat lähtivät taas nousuun

Lombardiassa Pohjois-Italiassa ehdittiin jo huokaista, tartuntatilanne näytti helpottavan. Keskiviikkona uusia tartuntoja vahvistettiin Lombardiassa 1 643, vähemmän kuin aikaisempina päivinä.

Torstaina tilanne on pahentunut uudestaan, uusia tartuntoja on Lombardian alueella noin 2 500, kertoo alueen kuvernööri Attilio Fontana uutistoimisto Reutersille. Lombardiaan kuuluu muun muassa Italian finanssikeskus Milano.

Nyt koronavirustartunnat ja viruksen aiheuttamien kuolemien määrä on lähtenyt jyrkkään nousuun myös Italian köyhemmissä eteläosissa, jossa tilanne on tähän asti ollut pohjoista huomattavasti parempi.

Italian parlamentti kokoontui vielä ”livenä” torstaina, mutta kansanedustajat olivat ryhtyneet suojatoimenpiteisiin. EPA/AOP

Campaniassa Napolin ympäristössä on kuollut toistaiseksi 74 ihmistä ja Laziossa Rooman ympäristössä 95.

Näiden alueiden terveydenhuoltojärjestelmä on paljon huonommin varustettu esimerkiksi tehohoidon suhteen kuin rikkaassa pohjoisessa.

Campanian alueen johtaja Vincenzo De Luca sanoi, että Lombardian tragediasta on nyt tulossa myös etelän tragedia.

Yhdysvalloissa ryntäys työttömyystukiin

Yhdysvalloissa ennätykselliset 3,3 miljoonaa amerikkalaista on hakenut työttömyysturvaa viime viikolla, kertoo Washington Post. Ravintoloita, hotelleja, kampaamoliikkeitä ja kuntosaleja on suljettu Yhdysvalloissa koronapandemian hidastamiseksi.

Uusia työttömyysturvan hakijoita oli myös ennätyksellisen paljon. Edellinen ennätys on vuodelta 1982.

Washington Postin mukaan monet talousasiantuntijat uskovat, että koronakriisin seurauksena jopa yli 40 miljoonaa amerikkalaista saattaa joutua työttömäksi huhtikuuhun mennessä.

Työttömyys on tällä hetkellä 5,5 prosentissa. Luku oli tällä tasolla viimeksi 2015.

Yli 250 000 koronatapausta Euroopassa

Euroopassa todennettujen koronavirustartuntojen määrä nousi torstaina jo yli 250 000:n uutistoimisto AFP:n laskennan mukaan. Yli puolet näistä on Italiassa ja Espanjassa.

Koronavirus on vaatinut Euroopassa jo 14 640 kuolonuhria.

Koronatartuntojen todellinen määrä saattaa olla kuitenkin korkeampi, koska monissa maissa testataan vain vakavimmat, sairaalahoitoa vaativat tapaukset.

Suomessa koronaan on kuollut jo viisi ihmistä.

Sveitsissä jo yli 10 000 tartuntaa

Koronavirusepidemia on pahentunut myös Sveitsissä, jossa on todettu jo 10 714 tartuntaa. Pandemia on vaatinut jo 161 ihmisen hengen.

Espanjassa korona vaatinut jo yli 4000 uhria

Koronaviruspandemia on vaatinut Espanjassa jo 4089 ihmisen hengen, kertoo maan hallitus.

Uusia tartuntoja on vuorokauden aikana todettu peräti 8000 ja koronaan on menehtynyt 655 ihmistä viimeisen vuorokauden aikana. Yhteensä tartuntoja Espanjassa on jo 56 188.

Rakennustyöläinen Moskovaan rakenteilla olevan uuden infektiosairaalan julisteen vieressä. EPA/AOP

Moskova sulkee kahvilat ja kaupat

Moskova sulkee kahvilat, kaupat, puistot ja kaikki ei-tarpeelliset palvelut viikoksi eteenpäin lauantaista alkaen.

Moskovan toimenpiteistä koronaviruksen leviämistä vastaan kertoi pormestari Sergei Sobjanin.

Presidentti Vladimir Putin kehotti keskiviikkona pitämässään tv-puheessa venäläisiä pitämään ensi viikon lomaa töistä. Ylimääräinen palkallinen ”lomaviikko” alkaa sunnuntaina ja päättyy 5. huhtikuuta.

Sobjaninin torstaina ilmoittanut uudet määräykset menevät kuitenkin pidemmälle kuin koronavirusepidemiaa vähätelleen Putinin.

Sobjanin on jo aiemmin määrännyt kaikki yli 65-vuotiaat moskovalaiset pysyttelemään sisätiloissa torstaista lähtien. Karanteenista ei kuitenkaan ole vielä puhuttu.

Moskovassa todettiin keskiviikkona kaksi koronavirukseen liittyvää kuolintapausta. Kaikkiaan tartunnan saaneita on 840 eri puolilla Venäjää. Ulkomailla Venäjän alhaiset luvut ihmetyttävät.

Kreml vakuutti jälleen kerran torstaina, että Venäjällä ei ole koronavirusepidemiaa, vaan tilanne on parempi kuin monissa muissa maissa.

––– 25.3.2020 –––

Koronaviruskuolemia nyt 20 000

Maailmalla on nyt todettu yli 20 000 koronavirukseen liittyvää kuolemaa, kertoo John Hopkins yliopiston keräämä data.

Strasbourgin sairaalan edessä sairaalan henkilökuntaa. AOP/EPA

Pariisin Orlyn lentokenttä suljetaan

Sulkeminen koskee matkustajaliikennettä ja tulee voimaan 31.maaliskuuta, kertoo AFP.

Syyksi on ilmoitettu matkustajamäärien romahtaminen.

Ranska valmistautuu tiukentamaan eristystoimenpiteitä. AFP kertoo, että Pariisissa julkista liikennettä vähennetään minimiin. Noin 50 metroasemaa suljetaan ja junavuoroja vähennetään.

Ranskassa koronavirukseen on tämän hetkisen tiedon mukaan kuollut 1 331 henkilöä, kertoo AFP. 11 539 on sairaalahoidossa.

Virossa ensimmäinen koronaviruksesta johtunut kuolema

Tallinnan satama 16. maaliskuuta. AOP/EPA

Virossa on todettu ensimmäinen koronaviruksesta johtuva kuolema. Asiasta kertoo Postimees-lehti. Lehden mukaan kuolema tapahtui Länsi-Tallinnan keskussairaalassa.

Potilas oli 83-vuotias.

Virossa on todettu nyt yhteensä 404 koronavirustartuntaa. 28 potilasta on sairaalahoidossa, heistä seitsemän on tehohoidossa ja viisi kriittisessä tilassa, kertoo Postimees.

Putin: Virusta ei voi pysäyttää

Vladimir Putin huolestui koronaviruksesta. Kuva tiistailta. ZUMAWIRE/MVPHOTOS

Venäjän presidentti Vladimir Putin sanoi keskiviikkoiltapäivänä televisioidussa puheessaan kansalle, ettei koronaviruksen leviämistä pysty täysin pysäyttämään Venäjällä maan suuren koon vuoksi.

Venäjän vahvistettu tartuntamäärä on keskiviikkona 658, mutta luvun paikkansapitävyyttä on epäilty.

Putin vahvisti puheessa, että kansanäänestys muutoksista maan perustuslakiin lykkääntyy. Vedomosti-lehti kertoi asiasta jo tiistaina.

Presidentti sanoi, ettei seuraava viikko tulisi olemaan Venäjällä ”normaali työviikko”. Hän kehotti venäläisiä jäämään kotiin ja julisti tulevan viikon loman palkalliseksi. Putin kertoi lisäksi edistävänsä muun muassa lapsiperheiden ja työttömien tukien kasvattamista.

Jo aiemmin keskiviikkona Putin määräsi Venäjän armeijan harjoittelemaan koronavirusvalmiuden ylläpitämiseksi.

Pahin päivä Espanjassa

Koronavirustilanne pahenee Espanjassa, jossa todettiin vuorokauden aikana 738 uutta kuolintapausta. Maassa virukseen kuolleiden määrä nousi yli 3 400:n ja ohitti Kiinan uhriluvun.

Tartuntoja maassa on yli 47 600. Maailmanlaajuisesti määrä ylitti jo reilusti 400 000 tapauksen rajan.

Ensimmäinen lapsi menehtyi USA:ssa

Tiettävästi ensimmäinen lapsi on menehtynyt koronavirukseen Yhdysvalloissa.

Los Angelesin pormestarin Eric Garcettin mukaan kyseessä oli teini-ikäinen henkilö, jonka terveydentila oli hyvä. Hän haluaa viestittää nuorille, että koronavirus voi osua heidänkin kohdalleen.

– Tietäkää, että toimintanne voi pelastaa hengen ja se voi viedä hengen. Ja se henki voi olla myös omanne, pormestari sanoi.

Trump julistaa koronakriisin lähenevän loppua

Yhdysvalloissa Donald Trump on jatkanut optimistista suhtautumistaan koronaviruksen aiheuttamaan tilanteeseen. Tiistaina Trump julisti, että koronaviruskriisi Yhdysvalloissa on lähellä loppua.

– Näen valon tunnelin päässä, hän totesi lehdistötilaisuudessa.

Aiemmin päivän aikana hän oli kritisoinut maahan asetettuja kokoontumis- ja liikkumisrajoituksia ylimitoitetuiksi. Lisäksi hän on arvostellut toimilla olevan kielteinen vaikutus Yhdysvaltain talouteen ja liiketoimintaan.

Fox Newsin haastattelussa Trump ilmoitti haluavansa rajoituksista eroon pääsiäiseksi.

– Ajattelin vain, että se olisi kaunis aika, hän perusteli myöhemmin lehdistötilaisuudessa.

New Yorkin osavaltion kuvernööri Andrew Cuomo tyrmää Trumpin ajatuksen rajoitusten purkamisesta. New York on pahin epidemia-alue Yhdysvalloissa.

Cuomon mukaan tartuntamäärien kasvu ei ole hidastumassa, vaan kiihtymässä. Hän varoittaa, että osavaltion tartuntalukemat tulevat olemaan ”tähtitieteelliset”.

––– 24.3.2020 –––

Espanja pyytää Natolta apua

Madridilaissairaalan henkilökunta aplodeerasi toisilleen tiistai-iltana. Näin tehdään kriisiaikana kaikissa Espanjan sairaaloissa iltakahdeksalta. ZUMAWIRE/MVPHOTOS

Espanjan armeija on pyytänyt Natolta humanitaarista apua koronaviruksen vastaisessa taistelussa, kertoo uutistoimisto AFP.

Espanjassa on todettu 2 700 koronaviruksesta johtunutta kuolemaa. Tartuntoja on todettu 40 000.

Nato täsmentää AFP:n mukaan, että Espanjan armeija on pyytänyt apua lääkintätarvikkeiden hankinnassa. Pyyntö on 450 000 hengityssuojaa, 500 000 pikatestipakkausta, 500 hengityskonetta ja 1,5 miljoonaa leikkausmaskia.

Useissa maissa tiukentuvia toimenpiteitä

Tänään useat maat ilmoittivat tiukkenevista rajoituksista. Puola, Intia ja Egypti ottivat käyttöönsä eristystoimenpiteitä, kertoo The Guardian.

Puolassa yli kahden henkilön kokoontumiset on kielletty. Egyptissä taas on ulkonaliikkumiskielto kello 19 ja aamuseitsemän välillä. Ulkonaliikkumiskiellon on määrä olla voimassa kaksi viikkoa. Myös Etelä-Afrikka valmistautuu vastaaviin toimenpiteisiin.

Britanniassa 422 kuolemaa

Britanniassa on nyt raportoitu yhteensä 422 koronaviruskuolemasta. Yli 8 000 on saanut tartunnan.

Maan terveysministeri Matt Hancock kertoi, että maa rekrytoi 250 000 vapaaehtoista auttamaan terveystoimea. Hancock myös ilmoitti, että uusi sairaala avataan itä-Lontoossa Excel Centerin tiloissa. Sairaalan nimeksi tulee NHS Nightingale. Sairaalan pystyttämiseksi pyydetään armeijan apua.

Italiassa tartuntojen määrä hidastuu

Italiassa on tänään raportoitu hitain tartuntojen määrän nousu sitten epidemian puhkeamisen jälkeen.

BBC:n kirjeenvaihtajan mukaan maassa on nyt noin 69 176 koronavirustartuntaa. Luku nousi 8 prosenttia maanantain luvuista. Se on hiukan hidastunut edellispäivien luvuista.

Koronavirukseen kuolleiden määrä nousi vuorokauden aikana kuitenkin 743 ihmisellä.

Italiassa on annettu tarkempia karanteenimääräyksiä. Nyt karanteenin rikkomisesta voi saada maksimissaan 3000 euron sakon.

Jordaniassa voi saada vuoden vankeutta ulkonaliikkumiskiellon rikkomisesta

Lähi-idän maa Jordania on asettanut yhden maailman tiukimmista rangaistuksista ulkonaliikkumiskiellon rikkomisesta.

Jordanialaiset vähät välittivät aikaisemmasta pyynnöstä, joten nyt ulkonaliikkumiskielto voi johtaa vuoden vankilatuomioon.

Jordaniassa kuljetetaan kotiin peruselintarvikkeita sekä lääkkeitä ja bensaa.

Jordanian viestintäministeri jakoi tiistaina kuvan esimerkillisistä kansalaista, jotka jonottivat leipää turvavälin huomioon ottaen.

Uusi virstanpylväs: maailmanlaajuisesti 400 000 tartuntaa

John Hopkinsin yliopiston keräämä data kertoo, että maailmassa on todettu nyt 400 000 koronavirustartuntaa (COVID-19).

Määrä on noussut viime päivinä paljon. 100 000 tapauksen rajapyykki ylitettiin 6.maaliskuuta, 200 000 18.maaliskuuta ja nyt siis 24.maaliskuuta 400 000.

Eniten tapauksia on todettu Kiinassa. Toisena tulee Italia melkein 70 000 tapauksella. Kolmanneksi eniten tapauksia on todettu Yhdysvalloissa, lähes 50 000 tapausta.

Hubein provinssin sairaalan henkilökunta poseeraa Wuhanin kansainvälisellä lentokentällä. /All Over Press

Trump: Karanteenitoimet voivat tuhota Yhdysvallat

Yhdysvaltojen presidentti Donald Trump haluaa koronaviruksen aiheuttamat karanteenitoimet lievemmiksi viimeistään huhtikuun puoleenväliin mennessä, kertoo AFP.

Trumpin mielestä karanteenitoimet voisivat tuhota Yhdysvallat. Fox Newsin haastattelussa Trump sanoi, että maan sulkeutuminen on ollut liioiteltua.

– Meillä kuolee tuhansia ja tuhansia ihmisiä flunssaan joka vuosi. Mutta emme sammuta virtaa maastamme. Meillä kuolee enemmän ihmisiä auto-onnettomuuksissa, mutta emme pyydä autoteollisuutta lopettamaan autojen valmistusta, Trump perusteli Fox Newsin haastattelussa uutistoimisto AFP:n mukaan.

Trump sanoi lisäksi Twitterissä, että amerikkalaisten pitäisi palata takaisin töihin. Presidentti kehotti amerikkalaisia kuitenkin pitämään sopivat turvavälit muihin ihmisiin koronaviruksen takia.

Yhdysvaltojen presidentti Donald Trump haluaa lopettaa karanteeni- ja eristystoimet huhtikuun puoleenväliin mennessä. Arkistokuva. ZUMAWIRE

Vähän aiemmin tiistaina Maailman terveysjärjestö WHO varoitteli, että Yhdysvaltojen erittäin nopea tartuntamäärän kasvu tekee siitä mahdollisesti uuden pandemiakeskuksen.

– Yhdysvalloissa on nyt hyvin laajalle edennyt epidemia, jonka kasvuvauhti kiihtyy, WHO:n edustaja Margaret Harris totesi tiistaina.

– Maalla on potentiaalia nousta uudeksi epidemian keskukseksi.

Norjassa ennätyskorkea työttömyys

Ostoskasseja kantanut mies kuvattiin Oslossa 13. maaliskuuta. EPA/AOP

Norjassa työttömyysaste on noussut ennätyskorkealla koronakriisin takia, kertoo Reuters. Työttömyysaste nousi helmikuussa 10,9 prosenttiin, kun se oli kuun alussa 2,9 prosenttia.

Kyseessä on korkein työttömyysaste sitten 1930-luvun.

Tiedot perustuvat Norjan työmarkkinaviranomaisen lukuihin.

Norjassa 2 566 ihmisellä on vahvistettu koronatartunta ja 12 on kuollut.

Intia menee karanteeniin

Mies katseli Modin televisiopuhetta tiistaina. EPA/AOP

Intian pääministeri Narendra Modi ilmoitti maanantaina, että koko maa menee kokonaisvaltaiseen karanteeniin keskiyöllä, mihin on vain muutama tunti aikaa. Asiasta kertoo BBC.

Kotoa poistuminen on kielletty kokonaan.

1,3 miljardin ihmisen karanteeni kestää näillä näkymin 21 päivää.

Intiassa on vahvistettu 482 tartuntaa ja yhdeksän ihmistä on kuollut.

Ensimmäinen kuolema Islannissa

Islannin yliopistollinen sairaala Reykjavikissa, jossa kuolemantapaus todettiin. ALL OVER PRESS

Islannissa on vahvistettu maan ensimmäinen koronaviruksesta seurannut kuolemantapaus. Terveysviranomaisten mukaan uhri oli seitsemänkymppinen islantilaisnainen, joka kärsi perussairaudesta.

Mediatietojen mukaan australialainen turistimies kuoli koronavirukseen Islannissa jo viime viikolla, mutta hänen kuolinsyytään ei ole voitu vahvistaa. Kaikkiaan Islannissa on tavattu 588 koronavirustartuntaa.

Kaikissa Pohjoismaissa on nyt todettu vähintään yksi koronaviruksesta seurannut kuolema.

Kiinassa pelätään toista epidemia-aaltoa

Kiinassa on todettu 78 uutta koronavirustartuntaa, maan terveysviranomaiset ilmoittavat. Valtaosa, eli 74, uusista tartunnoista on peräisin ulkomailta.

Pandemian alkupisteessä Wuhanin maakunnassa on todettu uusi tartunta ensimmäisen kerran liki viikkoon. Sen lisäksi muualla Kiinassa on todettu kolme muuta koronavirustartuntaa.

Koronaviruksen aiheuttamaan tautiin menehtyi seitsemän kiinalaista maanantaina, terveysviranomaiset kertovat. Kaiken kaikkiaan yli 81 000 ihmistä on saanut tartunnan ja liki 3 300 ihmistä kuollut koronavirukseen Kiinassa.

Kiinan valtiollinen media varoittaa tiistaina mahdollisesta toisesta epidemia-aallosta. Global Times -lehden etusivulle tuotiin esille, että riittämättömät karanteenitoimet johtavat lähes väistämättä toiseen tartunta-aaltoon.

––– 23.3.2020 –––

Britannia rajoittaa rajusti ihmisten liikkumista

Britannian pääministeri Boris Johnson ilmoitti liikkumisen rajoituksista, jotka tulevat olemaan voimassa ainakin kolmen viikon ajan. Asiasta kertoo BBC.

Ihmiset saavat poistua kotoaan vain välttämättömimpiä ostoksia varten ja lähteä kerran ulos esimerkiksi juoksulenkille tai pyöräilemään. Tämä täytyy tehdä yksin tai samaan talouteen kuuluvan kanssa.

Myös työmatkat sallitaan, mutta vain, jos etätyö ei ole mahdollista. Samoin hädässä olevia saa auttaa.

Johnson ilmoitti tiukoista rajoituksista televisiopuheessa kansalle.

Ystävien tapaaminen on kielletty. Kaikki kaupat, lukuun ottamatta ruokakauppoja ja apteekkeja, tulee sulkea. Jos ihmiset eivät noudata kieltoa, heitä voidaan sakottaa ja kokoontumisia hajottaa.

Britannian pääministeri Boris Johnson. EPA/AOP

Euroopassa yli 10 000 kuolemaa

Euroopassa 10 000 koronakuoleman raja on mennyt rikki, kertoo AFP.

Italiassa, missä kuolonuhreja on eniten, 6 077 ihmistä on kuollut koronaviruksen aiheuttamaan tautiin. Espanjassa kuolemia on AFP:n tietojen mukaan ollut 2 182 ja Ranskassa 860.

Tartuntoja Euroopassa on vahvistettu 184 138. Tartuntoja on todennäköisesti huomattavasti enemmän, sillä monessa maassa testejä tehdään vain sairaalahoitoa tarvitseville henkilöille.

Madridissa jäähalli muutetaan ruumishuoneeksi

Madridissa Palacio de Hielo mall -jäähalli aiotaan muuttaa väliaikaiseksi ruumishuoneeksi koronaviruksen uhreille, kertoo Reuters.

Espanjan pääkaupunki Madridissa jo 1 263 ihmistä on kuollut koronaviruksen aiheuttaman taudin takia ja yli 10 500:lla on vahvistettu tartunta.

Jäähalli on lähellä IFEMA-konferenssikeskusta, joka on muutettu väliaikaiseksi sairaalaksi koronaviruksen uhrien hoitamiseksi.

Palacio de Hielo mall -jäähalli Madridissa. EPA/AOP

Italiassa poliisi kierrättää happisäiliöitä

Italiassa Bergamon kaupungissa poliisi on käynyt keräämässä happisäiliöitä muun muassa koronavirukseen menehtyneiden ihmisten kotoa ja vienyt uudelleen täytettäviksi. Asiasta kertoo AFP.

Poliisi kertoi keränneensä sunnuntain ja maanantain välisenä aikana yli 250 tyhjää happisäiliötä kodeista, jossa ihmiset olivat kuolleet, tai apteekeista. Nämä täytettiin ja vietiin sairastuneille.

Sotilasajoneuvot kuljettivat ruumisarkkuja Bergamossa lauantaina. EPA/AOP

Sairaaloiden ollessa täynnä monia potilaita pidetään kotona. He tarvitsevat kuitenkin happea. Italiassa yli 6 000 ihmistä on kuollut koronaviruksen aiheuttamaan tautiin.

Merkelin koronatesti negatiivinen

Saksan liittokansleri Angela Merkelille tehty ensimmäinen koronavirustesti on negatiivinen, kertoo Focus Online.

Asiasta kertoi hallituksen tiedottaja Steffen Seibert maanantaina Berliinissä.

Merkelille tehdään vielä uusia koronavirustestejä lähipäivinä.

Angela Merkelille tehty ensimmäinen koronatesti oli negatiivinen. EPA/AOP

Merkel meni sunnuntaina illalla omatoimiseen karanteeniin tavattuaan lääkärin, jolla todettiin koronavirus.

Ruotsissa tehohoidossa yli sata

Ruotsissa 103 ihmistä saa tai on saanut tehohoitoa koronaviruksen takia, kertoo Aftonbladet.

Nuorin tehohoidossa oleva on 21-vuotias.

Näistä 103 henkilöstä vajaa kolmasosa, 29 prosenttia, ei Aftonbladetin mukaan kuulu mihinkään riskiryhmään. Tämä tarkoittaa sitä, että heillä ei ole perussairauksia, kuten diabetesta tai kroonista sydän- tai keuhkosairautta, tai he eivät ole yli 65-vuotiaita.

Tehohoitopotilaista vanhin on 86 -vuotias ja keskiarvo on 63 vuotta.

Koronaviruksen takia Ruotsissa on nyt kuollut 25 ihmistä.

Ruotsissa ei ole tehty vastaavia rajoitustoimia ihmisten vapauksiin kuin muissa Euroopan maissa. Lue juttu tästä.

Tukholmassa koronan takia on kuollut yhdeksän ihmistä, ja heistä kuusi on somalitaustaisia. Lue juttu tästä.

Yli miljardin ihmisen pitäisi pysytellä kotonaan

Hollantilaisnainen hoitaa koronavirustartuntaansa kotisohvalla. AOP

Maanantaina rikottiin eräänlainen maailmanennätys, kun eri karanteeni- ja liikkumisrajoitusten piiriin kuuluvien ihmisten määrä nousi yli miljardin. Kaikkiaan koronaviruspandemiaan liittyviä suosituksia ja suoria määräyksiä on annettu yli 50 maassa.

Ranskassa, Italiassa ja Argentiinassa ihmiset ovat lain uhalla määrätty neljän seinän sisään. Yhdysvalloissakin kolmasosa kansalaisista on määrätty kotiin. Sen sijaan esimerkiksi Suomessa, Iranissa ja Britanniassa kyse on hallituksen antamasta hyvin vahvasta suosituksesta.

Koronavirus on tarttunut yli 337 000 ihmiseen, joista lähes 15 000 on kuollut siitä aiheutuvaan COVID-19-tautiin.

Wuhan avautuu vähitellen kaupunkilaisille

Pieni valonpilkahdus loistaa keskellä synkkää koronauutisointia. Koko epidemian syntypaikka, Wuhanin miljoonakaupunki Kiinassa, alkaa vähitellen palata arkirutiineihinsa.

Maanantaina kaupunkilaisia nähtiin jo ostoksilla ja kävelemässä kaupungilla. Kyseessä on ensimmäinen kerta moneen viikkoon, kun asukkaat ovat päässeet pois kodeistaan.

Myös paikallisjunat ovat alkaneet liikennöidä Wuhanin asemalle. Työpaikalle paluun ehtona on yhä täysin oireeton ja terve olo.

Kaupunki on ollut käytännössä täysin suljettu tammikuun 23. päivän jälkeen. Paluu normirytmiin näkyy myös pääkaupunki Pekingin kaduilla, joissa koettiin maanantaina jopa liikenneruuhkia.

Koronataistelun kenraali kritisoi Trumpia faktojen puutteesta

Yhdysvaltojen allergia- ja tartuntatauti-instituutin johtaja Anthony Fauci on huomannut, että presidentti Donald Trumpilla on vaikeuksia pysytellä faktoissa. AOP

Yhdysvalloissa koronaviruksen vastaisen taistelun kenraaliksi nimetty Anthony Fauci on purkanut tuntojaan siitä, millaista on taiteilla ylipäällikkö Donald Trumpin varsin vapaamielisen faktatulkinnan ja tiukan tieteellisen lähestymistavan välillä.

Kansallisen allergia- ja tartuntatauti-instituutin johtajana Fauci on liittovaltion korkein koronaviranomainen, mutta hyvin usein hänen viestinsä jäävät presidentti Trumpin näkemysten jalkoihin.

– En voi oikein hypätä mikrofonin eteen ja työntää häntä pois siitä, Fauci sanoi Science-lehden haastattelussa, kun häneltä kysyttiin mielipidettä Trumpin lausuntoihin.

Trumpin julkinen kritisointi on hyvin usein kostautunut potkuina.

– Viimeksi kun tarkistin, minulla oli yhä työpaikka, Fauci naurahti.

Trump määräsi armeijan apuun

Yhdysvaltojen presidentti Donald Trump on määrännyt kansalliskaartin sotilaita auttamaan koronapandemian hallinnassa kolmessa pahiten kärsineessä osavaltiossa, kertoo BBC. Joukot antavat lääketieteellistä apua ja pystyttävät lääkäriasemia New Yorkin, Washingtonin ja Kalifornian osavaltioissa.

Yhdysvalloissa oli maanantaihin mennessä todettu 471 kuolemaa koronaviruksen takia ja 35 244 tartuntaa.

––– 22.3.2020 –––

Yli 5 000 kuollut Italiassa

Italiassa on kuollut jo 5 476 ihmistä koronavirukseen. Sunnuntaina ilmoitettiin, että luku on noussut 651:llä lauantain lukemista. Luku on hieman pienempi kuin lauantaina, jolloin ilmoitettiin 793 ihmisen kuolleen virukseen.

Tartuntojen määrä on jo lähes 60 000. Italiassa on todettu 59 138 tapausta. Aiempi luku oli 53 578. Kasvua on hieman yli kymmenen prosenttia, mikä on prosentuaalisesti pienin luku sitten helmikuun 21. päivän.

Vastaavasti myös parantuneiden määrä kasvaa. Sunnuntaina oli lähes tuhat uutta parantunutta. Viruksesta oli parantunut 7 024 ihmistä, kun luku oli lauantaina 7 072. Toisaalta tehohoidattavien määrä oli noussut luvusta 2 857 lukuun 3 009.

Saksassa tiukkoja rajoituksia

Angela Merkel on asettanut itse itsensä karanteeniin tavattuaan lääkärin, jolla on todettu koronavirus. EPA/AOP

Saksan liittokansleri Angela Merkel on ilmoittanut Saksan kieltävän yli kahden ihmisen kokoontumiset. Kielto ei kuitenkaan koske perheitä tai ihmisiä, jotka elävät samassa kotitaloudessa. Tarkoitus on hidastaa koronaviruksen leviämistä.

Merkel itse on asettanut itsensä karanteeniin tavattuaan koronavirustartunnan saaneen lääkärin. Merkelin edustajan Steffen Seibertin mukaan kansleri testataan viruksen varalta säännöllisesti tulevina päivinä ja hän työskentelee etänä.

Lisäksi ravintolat saavat myydä ruokaa vain mukaan ja kampaamot, kauneussalongit, hieromalaitokset ja tatuointiliikkeet on suljettava.

Korona leviää nyt Afrikassa

Romunkerääjällä on päällään suojanaamari. Kuva on Johannesburgista Etelä-Afrikasta. EPA/AOP

1,2 miljardin asukkaan maanosa Afrikka on toistaiseksi säästynyt koronavirusepidemialta. Koko Afrikassa on todettu maailman terveysjärjestön WHO:n mukaan vain noin 1 000 koronavirustartuntaa. Nyt tilanne on muuttumassa ja tartunnat ovat lähteneet lisääntymään.

Angola, Eritrea ja Uganda ovat kertoneet ensimmäisistä tartunnoista.

Kahdella Portugalista 17.–18. maaliskuuta Angolaan lentäneellä miehellä on vahvistettu tartunta. Eritrean ensimmäinen tartunta on todettu Norjasta kotimaahansa matkustaneella 39-vuotiaalla henkilöllä.

Ugandassa havaittiin ensimmäinen tartunta sunnuntaina. Sairastunut oli tullut Dubaista.

Tartuntoja on myös Zimbabwessa. Mauritiuksen saarivaltiossa on todettu 14 tartuntaa. Sunnuntaina kerrottiin ensimmäisestä kuolleesta. Henkilö oli tullut Belgiasta Dubain kautta.

Tyttö desinfioi käsiään ravintolassa Ouagadougoussa Burkina Fasossa. EPA/AOP

Eniten Afrikassa tartuntoja on Egyptissä, 294. Saharan eteläpuolisella alueella suurin määrä tartuntoja on Etelä-Afrikassa, 240.

Monet Afrikan maat ovat jo sulkeneet rajansa. Myös kouluja on suljettu ja suuret yleisötapahtumat on kielletty.

Pelkona on, että Afrikan maat eivät selviä epidemiasta, koska terveydenhuolto ei ole samalla tasolla kuin kehittyneemmissä maissa.

––– 21.3.2020 –––

Koronaviruksen aiheuttama uhrimäärä on kasvanut Italiassa jo monena päivänä peräkkäin yhä vain suuremmaksi. Reuters uutisoi lauantaina, että 24 tunnin aikana saapasmaassa kuoli 793 henkilöä COVID-19-tartuntaan.

Lukema on tähän asti suurin yhden vuorokauden aikana.

Koronavirus on vaatinut Italiassa yhteensä nyt 4 825 ihmishenkeä. Kaiken kaikkiaan Italiassa oli lauantai-iltaan mennessä todettu lähes 54 000 tartuntaa.

Vajaa puolet tartunnoista, noin 25 500, on Lombardian alueella Pohjois-Italiassa.

Tukholman messukeskus muutetaan kenttäsairaalaksi

Tukholman messukeskusta ollaan muuttamassa kenttäsairaalaksi. Stockholmsmässan

Ruotsissa on kuollut jo 20 ihmistä koronavirukseen. Ruotsissa on kaikkiaan 1746 tartuntaa. Tehohoidettavien ihmisten määrä on kasvanut. Nyt luku on 61, kun perjantaina se oli vielä 50.

Tukholman messukeskusta aiotaan käyttää kenttäsairaalana, johon tulee noin 200 tehohoitopaikkaa, kirjoittaa Expressen.

Suunnittelu messukeskuksen muuttamiseksi sairaalaksi aloitettiin jo maanantaina. Tukholman seudun nyt käytössä olevat 90 tehohoitopaikkaa ovat jo täyttymässä koronapotilaista.

Ensimmäisessä vaiheessa tehohoitopaikkojen määrää lisätään sairaaloissa. Sillä on kuitenkin rajansa ja uusia tiloja tarvitaan.

– Tilat eivät kuitenkaan ratkaise vaan osaavan henkilökunnan määrä, kertoo Danderydsin sairaalan ylilääkäri Johan Styrud SVT:lle.

– Nyt on ensiarvoisen tärkeää, että ihmiset, joilla on kokemusta tehohoidossa työskentelystä sijoitetaan mahdollisimman tarkoituksenmukaisesti, kertoo Styrud.

SVT kysyi Styrudilta, onko sellainen tilanne lähestymässä, että kaikkia potilaita ei voida hoitaa ja hoidettavaksi valitaan vain ne, joiden selviämisen todennäköisyys on suurin.

– Se tilanne tulee pian. Nyt viikonloppuna tai ensi viikolla, vastasi Styrud.

Kaikki pubit, kahvilat ja ravintolat on Britanniassa suljettu. EPA/AOP

Britanniassa hallitus maksaa 80 prosenttia niiden palkasta, jotka eivät voi työskennellä

Kaikki pubit, ravintolat ja kahvilat on Britanniassa suljettu. Samoin teatterit, elokuvateatterit ja muun muassa kuntosalit on suljettu.

Pääministeri Boris Johnson kertoo, että ne pysyvät kiinni toistaiseksi ja tilannetta tarkastellaan joka kuukausi uudelleen.

Britannian hallitus ilmoitti, että se tulee maksamaan 80 prosenttia niiden ihmisten palkasta, jotka eivät voisi työskennellä koronaviruksen vuoksi.

Korvaus on enimmillään noin 2 700 euroa kuussa ja se maksetaan työnantajalle, jos hän pitää ihmiset töissä eikä anna potkuja.

Myös julkinen liikenne on hiljentynyt. Kuva on Lontoon metrosta perjantaina. EPA/AOP

Käytännössä suurin osa ihmistä voi olla kotona, suomalaisittain lomautettuna, koska esimerkiksi pubeissa ei töitä ole.

– Kyseessä on ennen näkemätön toimenpide, jonka tarkoituksena on estää se, että työntekijät saavat potkut koronakriisin seurauksena, kertoi valtiovarainministeri Rishi Sunak.

Monet yritykset olivat varoittaneet, että ne menevät konkurssiin ja maasta häviää valtava määrä työpaikkoja.

––– 20.3.2020 –––

Italiasta jälleen tylyt päivälukemat

Koronavirus on iskenyt voimakkaasti italialaisten elämään. AOP

Italian surulliset koronatilastot vain synkkenevät. Perjantaina se teki jälleen uuden ”ennätyksen”, kun peräti 627 ihmisen kirjattiin kuolleen COVID-19-sairauteen.

Maan edellinen yhden päivän tilastokärki oli viime keskiviikon 475 kuollutta. Italialla on nyt kyseenalainen kunnia pitää nimissään peräti viittä eniten koronakuolemia sisältävää tilastovuorokautta.

Noin 60 miljoonan kansa vastaa jo nyt lähes 37 prosentista kaikista koronauhreista. Italia on myös absoluuttisesti kaikkein pahiten taudista kärsinyt maa yli 4000 menehtyneellä.

– Täällä on yhä niin paljon ihmisiä kävelemässä kaduilla, jotka kantavat virusta. Samalla he tartuttavat sen muihin, genovalaisen San Martino -sairaalan infektiosairauksien johtava lääkäri Matteo Bassetti sanoi.

– Puhumme 40 000 vahvistetusta tapauksesta, mutta oikea lukema voi olla satakertainen.

Wuhan selätti koronaviruksen

Kiinalaislääkärit ottivat ryhmäselfien Wuhanin lentokentällä, kun kaupungin tilanne näytti jo paljon paremmalta. /All Over Press

Maailman terveysjärjestö WHO vahvisti, ettei koronaviruksen syntypaikalla, Kiinan Wuhanissa, todettu yhtään uutta tapausta 24 tuntiin.

Kyse on historiallisesta käänteestä miljoonakaupungin epätoivoisessa taistelussa COVID-19-tautia vastaan.

– Wuhan tarjoaa nyt toivoa koko muulle maailmalle. Se näytti, että jopa kaikkein vaikein tilanne voidaan kääntää voitoksi, WHO:n pääsihteeri Tedros Adhanom Ghebreyesus sanoi virtuaalisessa lehdistötilaisuudessaan.

– Luonnollisesti meidän on vielä pidettävä varamme, koska tilanne voi muuttua. Mutta näiden koronaviruksen selättäneiden kaupunkien kokemus luo uskoa ja antaa rohkeutta meille muille.

Koronavirus on tarttunut jo yli 250 000 ihmiseen ympäri maailmaa. Sen aiheuttama COVID-19-tauti on puolestaan vaatinut yli 11 000:n hengen.

Venäläisoopperan esitykset vain yhdelle katsojalle

Yksi Venäjän arvostetuimmista kulttuurilaitoksista, Permin ooppera ja baletti, on keksinyt innovatiivisen tavan jatkaa toimintaansa myös koronavirusaikana.

Se kutsuu vastaisuudessa vain yhden katsojan tuleviin näytöksiinsä.

– Täysmittaista esitystä ei voida pitää ilman yleisöä, ooppera perusteli tiedotteessaan.

Jokaisen näytännön katsoja valitaan arpomalla, ja hänen pitää ennen esitystä läpäistä täydellinen terveystarkastus. Näytöstä voi myös seurata suorana internetistä.

Ohjaaja Marat Gatsalov iloitsi uuden tavan olevan ainutlaatuinen teatteritaiteen historiassa.

– Isossa kuvassa yksi katsoja on sama kuin loppuunmyyty sali, hän sanoi.

Permin oopperan juuret ovat pitkällä tsaarinajan Venäjällä. Perjantain tilastojen mukaan Venäjällä on 253 koronavirustapausta.

Koronan koettelemassa Kaliforniassa pilvi julistettiin välttämättömyyshyödykkeeksi

Max de Leon myy marijuanaa San Franciscossa The Green Cross -nimisestä kaupasta. Liike saa pitää ovensa auki, koska kannabis todettiin välttämättömyyshyödykkeeksi. AP

Yhdysvaltojen väkirikkain osavaltio Kalifornia komensi torstaina illalla kaikkia ihmisiä pystymään sisätiloissa.

Muun muassa ostoskeskukset on suljettu, lasten leikkipuistot on suljettu, lista on pitkä. Vain kaikkein välttämättömimmät palvelut saavat olla auki. Näitä ovat muun muassa ruokakaupat ja apteekit. Sekä kannabiskaupat.

Säädökset vaihtelevat hieman kaupunkikohtaisesti, mutta esimerkiksi Los Angelesissa kannabista myyvät liikkeet rinnastetaan muihin terveydenhoitoon liittyviä tuotteita myyviin liikkeisiin.

Taudin suhteen tilanne Kaliforniassa on paha. Osavaltion kuvernöörin Gavin Newsomin mukaan näyttää todennäköiseltä, että yli puolet osavaltion 40 miljoonasta asukkaasta tulee saamaan virustartunnan seuraavien kahdeksan viikon aikana.

Newsomin mukaan pahimmilla alueilla Kaliforniassa tartunnan saaneiden ihmisten määrä kaksinkertaistuu joka neljäs tunti.

Kiinassa jälleen nolla kotimaista tartuntaa

Kiinassa elämä on palannut jo melko paljon normaaliksi. Työntekijät kokoamassa sähkögeneraattoria Harbinissa torstaina, suojamaskit tosin ovat vielä päällä. zumawire/MVPhotos

Jo toisena päivänä peräkkäin Kiina on ilmoittanut, että uusia ”kotimaisia” koronavirustartuntoja ei ole löydetty yhtään.

Uusia tartuntoja tosin oli 39, mutta ne on kaikki todettu ihmisiltä, jotka ovat tuulleet ulkomailta. Eli ihmiset ovat saaneet viruksen ulkomailla ja tuoneet sen mukanaan Kiinaan.

Myös kuolleiden määrä on laskenut dramaattisesti. Viranomaiset kertoivat vain kolmesta uudesta kuolemantapauksesta. Yhteensä Kiinassa on kuollut koronaviruksen seurauksena 3 248 ihmistä.

Kiinan viranomaiset ovat nyt keskittyneet paikallisten tartuntojen estämisestä siihen, että he yrittävät pysäyttää viruksen paluun ulkomailta.

Kyseessä on myös propaganda. Kiinaa syytettiin siitä, että se hoiti epidemian alun huonosti ja ei tarttunut toimeen riittävän ripeästi. Sen jälkeen kokonaisia kaupunkeja julistettiin karanteeniin ja se toimi.

Jos virus nyt palaa Kiinaan ulkomailta, Pekingissä todennäköisesti osoitellaan sormella muita maita, että ne eivät ole tehneet Kiinan tavoin tarpeeksi viruksen leviämisen estämiseksi.

Koronavirus lykkää Kuumatkaa

Seuraavaa pientä askelta saatetaan joutua odottelemaan ennakoitua pitempään. nasa

Miljoonille amerikkalaisille on kerrottu, että ostoskeskuksissa ei saa käydä. Nyt on käynyt ilmi, että matka Kuuhunkin on vaarassa, ainakin ilmoitetussa aikataulussa.

Yhdysvaltain avaruushallinto NASA on suunnitellut palaavansa Kuuhun vuoteen 2024 mennessä.

Astronauttien matka viivästyy hyvin todennäköisesti. NASA ilmoitti torstaina, että se sulkee kaksi Kuuohjelmassa mukana ollutta rakettitehdasta, koska yhdellä työntekijällä varmistettiin koronavirustartunta.

Kyseiset tehtaat ovat New Orleansissa ja Mississippissä. Yhdysvalloissa oli torstaihin mennessä varmistettu 14 366 koronavirustartuntaa. Varmistettuja kuolleita COVID-19 -tautiin on 277.

Netflix huonontaa kuvanlaatua Euroopassa, jotta internet ei kaatuisi

Ihmiset katsovat karanteenissa niin paljon striimauspalveluita, että internet on vaarassa kaatua. zumawire/MVPhotos

Suoratoistopalvelu Netflix on ilmoittanut huonontavansa lähettämänsä kuvan laatua seuraavan 30 päivän ajaksi.

– Arvioimme, että se vähentää Netflixin liikennettä eurooppalaisissa tietoliikenneverkoissa noin 25 prosenttia, kerrotaan yhtiön tiedotteessa.

Useissa Euroopan maissa on määrätty eri asteisia karanteeneja ja ihmiset ovat turvautuneet internetiin taistellakseen ikävystymistä vastaan.

Josko vielä yhden jakson katsoisi? adobe stock/AOP

Striimauspalveluiden välittämät tiedostot ovat kuitenkin niin suuria, että ne hidastavat internetiä merkittävästi, varoitti EU:n digitaalisesta taloudesta vastaava komissaari Thierry Breton.

Myös etätyöskentely on lisännyt internetin kuormitusta merkittävästi.

Breton kehotti Netflixiä, HBO:ta, Disney Plussaa ja muita striimauspalveluita huonontamaan kuvansa laatua usein käytössä olevasta HD-laadusta vähemmän kaistaa vievään laatuun. Netflix totteli ensimmäisenä.

Ihmiset määrättiin sisätiloihin Kaliforniassa

Kaliforniassa ihmiset on määrätty pysymään kodeissaan. Yhdysvaltojen väkirikkain osavaltio pyrkii näin saamaan koronavirusepidemian kuriin.

Kalifornian kuvernööri Gavin Newsomin antama määräys astui voimaan torstai-illan aikana.

Newsom ei tiedonannossaan ilmoittanut, milloin ulkonaliikkumiskielto päättyy.

Espanja sulkee hotellit

Espanjassa kaikki maan hotellit on määrätty suljettaviksi koronaviruksen takia. Määräys koskee myös muuta majoitustoimintaa.

Koronavirus on koetellut Espanjaa toiseksi pahimmin koko Euroopassa. Maassa on kuollut liki 770 ihmistä ja tartuntoja on todettu yli 17 000.

Espanjan hallitus julisti maahan ulkonaliikkumiskiellon lauantaina, jotta viruksen leviäminen saataisiin taltutetuksi.

––– 19.3.2020 –––

Kiinalaiskaupunkien ilmanlaatu on parantunut

Ilmanlaatu oli poikkeuksellisen paha Pekingissä joulukuussa 2018. AOP

Kiinalaiskaupunkeihin asetetut rajoitukset ovat parantaneet niiden ilmanlaatua huomattavasti. Esimerkiksi typpidioksidien määrä on laskenut peräti 40 prosenttia koronaviruskieltojen takia.

Typpidioksideista voi tulkita autojen ja tehtaiden aktiivisuuden.

Kiinassa ilmanlaatu paranee aina paikallisen uudenvuoden kieppeillä, mutta tällä kertaa sen vaikutus on kestänyt huomattavasti pidempään. Myös pienhiukkasten määrä hengitysilmassa oli helmikuussa 20-30 prosenttia pienempi kuin yleensä.

Kiina alkaa vähitellen löysätä koronarajoituksiaan. Maassa rekisteröitiin torstaina enää 34 uutta sairastunutta.

Italiassa on jo enemmän kuolleita kuin Kiinassa

Italia raportoi keskiviikkona maaliskuun 18. koronavirusepidemian kaikkein suurimman päivittäisen kuolonuhrien määrän, 475. Tältä näyttää italialaissairaalan teho-osastolla.

Tilanne Italiassa on lohduton. Torstaina kerrottiin, että pelkästään viimeisen vuorokauden aikana maassa menehtyi peräti 427 COVID-19-potilasta, ja esimerkiksi Bergamon kaupungissa järjestetään pikahautajaisia 30 minuutin välein.

Italiassa on kuollut 3405 ihmistä, joka on enemmän kuin torstainen lukema epidemian syntymailla Kiinassa (3245).

– Käyttäkää tervettä järkeä ja toimikaa äärimmäisen varovasti. Emme aliarvioi mitään, ja toimimme aina huonoimman mahdollisen vaihtoehdon mukaan, pääministeri Giuseppe Conte vakuutti.

Tilasto uhkaa kääntyä yhä jyrkemmin Kiinan eduksi, koska se on saanut epidemian jo hallintaansa. Vastaavasti tilanne Italiassa uhkaa vain huonontua. Tosin kenelläkään ei ole tarkkaa kuvaa Iranin tilanteesta. Virallisesti siellä on ”vain” 1284 menehtynyttä, mutta asiantuntijat epäilevät lukemaa vahvasti alimitoitetuksi.

Pandemia ei pelota Lukashenkoa: “Maataloustyöt parantavat kaikki”

Valko-Venäjän presidentti Alexander Lukashenko ei pidä koronavirusta varteenotettavana uhkana. AOP

Valko-Venäjän itsevaltainen presidentti Alexander Lukashenko pitää koronaviruspandemiaa liioiteltuna.

– Minusta tämä koronavirus ei ole mitään muuta kuin psykoosi. Tulen pysymään kannassani, Lukashenko töräytti torstaina.

– Olemme yhdessä eläneet monia psykoosia, ja tiedämme, mihin ne johtavat. Olen täysin varma, että kärsimme enemmän tästä paniikista kuin itse viruksesta.

Vuodesta 1994 Valko-Venäjää johtanut Lukashenko uskoo, että COVID-19-taudin jo saaneetkin hyötyisivät hänen ohjeistaan.

– Traktorilla ajelu ja maataloustyöt parantavat kaikki, hän jatkoi.

Valko-Venäjällä on 9,4 miljoonaa asukasta, ja siellä on viimeisimpien tietojen mukaan 51 koronavirustartuntaa.

Italiassa armeija apuun ruumiiden kuljetuksessa

Armeijan kuorma-autot siirsivät keskiviikon ja torstain välisenä yönä koronavirukseen kuolleiden ruumiita pois Bergamosta, jossa tilanteesta ei enää selvitty. sipa/MVPHOTOS

Italia raportoi keskiviikkona koronavirusepidemian kaikkein suurimman päivittäisen kuolonuhrien määrän, 475.

Pelkästään Lombardian alueella kuolleita oli yli 300. Pahiten on kärsinyt Lombardiassa sijaitseva Bergamon kaupunki Milanon koillispuolella.

Kuolleita oli niin paljon, että Bergamon ruumishuoneet eivät selvinneet siitä. Viranomaiset komensivat armeijan apuun.

Bergamon ruumishuoneelle ei mahtunut enempää uhreja ja osa kuljetettiin naapurimaakuntiin. EPA/AOP

Armeijan edustaja vahvisti torstaina, että 15 puolustusvoimien kuorma-autoa siirsi ruumiita naapurimaakuntiin keskiviikon ja torstain välisenä yönä. Kuljetuksiin osallistui 50 sotilasta.

Italian pääministeri Giuseppe Conte ilmoitti torstaina, että poikkeussäännöksien kestoaikaa jatketaan. Vanhojen määräysten mukaan useimpien kauppojen on oltava kiinni 25. maaliskuuta asti ja koulujen 3. huhtikuuta asti.

Tämä ei Conten mukaan tule riittämään, koska tilanne ei normalisoidu niin nopeasti. Pääministeri ei osannut sanoa kuinka kauan poikkeussäädöksiä on tarpeen jatkaa.

EU:n pää­neuvottelijalla Michel Barnierilla on todettu korona­virus­tartunta

Michel Barnier on johtanut EU:n ryhmää Britannian kanssa käytävissä brexit-neuvotteluissa. Zumawire/MVphotos

EU:n brexit-pää­neuvottelija Michel Barnier kertoo, että hänellä on todettu koronavirustartunta. Hän kirjoittaa twitterissä voivansa hyvin.

– Haluan kertoa, että testissä minulla havaittiin Covid-19. Voin hyvin ja mielialani on ihan hyvä. Seuraan kaikkia annettuja ohjeita, samoin minun neuvotteluryhmäni, kertoi 69-vuotias Barnier.

Hän kertoo olevansa tällä hetkellä eristyksissä kotonaan.

Brexit-neuvotteluiden oli määrä jatkua tällä viikolla Lontoossa, mutta ne oli jo keritty perua koronaepidemian vuoksi. Tiedossa ei ole, koska neuvotteluita jatketaan. Britannian on määrä erota EU:sta tämän vuoden lopussa, kun siirtymäaika päättyy.

Venäjällä ensimmäinen kuolema

Venäjä tiedottaa ensimmäisestä koronavirukseen liittyvästä kuolemantapauksesta maassa. 79-vuotias nainen kuoli keuhkokuumeeseen moskovalaisessa sairaalassa.

Maassa on todettu Maailman terveysjärjestö WHO:n mukaan 147 koronavirustartuntaa.

Uusien tartuntojen määrä nollaan Kiinassa

Kiina on onnistunut pudottamaan maan rajojen sisällä saatujen uusien tartuntojen määrän nollaan. ZUMAWIRE/MVPHOTOS

Kiinassa todettujen uusien, maan rajojen sisäpuolella saatujen koronavirustartuntojen määrä on pudonnut ensi kertaa nollaan sen jälkeen, kun maa alkoi ilmoittaa päivittäisiä tartuntalukemiaan tammikuussa.

Nyt julkaistut tartuntatilastot koskevat keskiviikkoa 18. maaliskuuta.

Maan terveysviranomaisten mukaan uusia tartuntoja on kuitenkin todettu 34 ihmisellä, joista jokainen on saanut tartunnan ulkomailla.

USA:ssa kahdella kongressiedustajalla todettu tartunta

Yhdysvalloissa edustajainhuoneen republikaaniedustaja Mario Diaz-Balartilla on todettu koronavirustartunta. Floridassa sijaitsevaa vaalipiiriä edustava Diaz-Balart on ensimmäinen kongressin jäsen, jolla on todettu tartunta.

Diaz-Balart tiedottaa kansliansa välityksellä, että on tällä hetkellä karanteenissa Washingtonin-asunnossaan.

– On tärkeää, että kaikki suhtautuvat tähän äärimmäisellä vakavuudella, hän toteaa tiedotteessa.

Myös edustajainhuoneen demokraatteihin lukeutuva Ben MacAdams ilmoittaa, että hänellä on todettu koronavirustartunta. Hän kertoo pysyneensä eristäytyneenä kotonaan lauantaista lähtien, jolloin hän havaitsi flunssan kaltaisia oireita.

Utahista kotoisin olevalle MacAdamsille tehtiin tiistaina koronavirustesti, joka osoittautui positiiviseksi. Myös hän kehottaa ihmisiä ottamaan epidemian todesta ja seuraamaan terveysviranomaisten ohjeistuksia.

Yhdysvalloissa on tällä hetkellä todettu yli 7 300 tartuntaa ja runsaat 110 ihmistä on kuollut tautiin.

Euroopan keskuspankin pääjohtaja Christine Lagarde. ZUMAWIRE/MVPHOTOS

EKP aloittaa mittavan hätärahoituksen

Euroopan keskuspankki ilmoittaa aloittavansa mittavan hätärahoitusohjelman koronaviruspandemian takia.

Euroopan keskuspankin rahapolitiikasta päättävä neuvosto ilmoitti varhain torstaina Suomen aikaa 750 miljardin euron hätärahoituksesta, jolla pyritään pienentämään pandemian vuoksi euroalueelle kohdistuvia taloudellisia vahinkoja.

EKP ostaa ilmoitetulla summalla niin valtioiden kuin yritysten arvopapereita. Samalla se varautuu tarvittaessa laajentamaan osto-ohjelmaansa. EKP:n mukaan ohjelma kestää ainakin vuoden loppuun asti.